Krajčí, Marek, poslanec NR SR (2024-01-12):
Ďakujem pekne za slovo, pán predsedajúci, dovoľte najskôr, aby som vás upozornil, že klub OĽANO neexistuje, budem teda vystupovať za klub SLOVENSKO. Vážené kolegyne, vážení kolegovia, novela veľkého kompetenčného zákona bola podľa nášho názoru schválená v rozpore s pravidlami pre skrátené legislatívne konanie. Obsahuje viacero závažných zmien, ktoré vzbudzujú vážne pochybnosti o jej ústavnosti a zákonnosti a sme veľmi radi, že sa s nimi stotožnila aj hlava štátu pani prezidentka Zuzana Čaputová a vrátila tento zákon na opätovné prerokovanie. Samozrejme pri informáciách, ktoré sme už počuli aj od mojich predrečníkov, vyvstáva veľmi jednoduchá otázka, ako môže zásah do nezávislosti štátnych úradov vrátane nových dôvodov na odvolanie ich predsedov zodpovedať odôvodneniu skráteného legislatívneho konania, ktorým je zabránenie vzniku značných hospodárskych škôd štátu. Je to veľmi úsmevné a skúsme sa teraz trošku povenovať dôvodom alebo motívom, prečo takéto veci sa prepašovali do zákonu, ktorý pôvodne mal slúžiť na vznik nového ministerstva, ktorý si, ktoré si vyžiadal koaličný partner Andrej Danko. Samozrejme, je to v rozpore s ústavou, pretože prechod právomocí menovať a odvolať vyššieho štátneho úradníka, ktorým je aj predseda Úradu pre dohľad nad zdravotnou starostlivosťou, na vládu úplne, absolútne nezodpovedá momentálne našej ústave. Podľa ústavy táto právomoc patrí prezidentovi Slovenskej republiky. Predseda Úradu pre dohľad nad zdravotnou starostlivosťou je zodpovedný za kontrolu využívania zdrojov verejného zdravotného poistenia. Iste veľmi dobre viete, že to sú zdroje, ktoré odvádzajú zo zákona povinne všetci pracujúci, zamestnávatelia a zároveň štát z našich daní dopláca ďalšie miliardy na účty zdravotných poisťovní. Tento rok pôjde o sumu osem miliárd eur, o ktoré sa starajú zdravotné poisťovne na území Slovenskej republiky. Prečo súčasná vládna moc tak tlačí na odvolanie súčasnej predsedníčky úradu, keďže Ministerstvo zdravotníctva Slovenskej republiky zatiaľ riadne nevysvetlilo dôvody, pre ktoré sa má zmeniť jestvujúci postup vymenúvania a odvolávania predsedu úradu a prečo sa to má udiať ešte aj v skrátenom legislatívnom konaní, teda bez verejnej a odbornej diskusie? Vzniká dôvodné podozrenie, že za týmto návrhom novely sú zase len zištné záujmy finančných skupín, ktoré v slovenskom zdravotníctve od čias reformy Rudolfa Zajaca podnikajú. Súčasná predsedníčka Úradu pre dohľad nad zdravotnou starostlivosťou je tŕňom v oku finančnej skupine Penta, ktorá s ňou vedie aj otvorené súdne spory. Pani predsedníčka totiž podniká kroky, ktoré koordinuje s novým predsedom protimonopolného úradu a ktoré majú poukázať na zneužívanie krížového vlastníctva Penty v našom zdravotníctve v neprospech pacienta a v prospech optimalizácie zisku tejto finančnej skupiny. Takisto jej výročné správy poukázali aj na hospodárenie a obrovské zisky poisťovne Dôvera, účtovné nadhodnotenia poistného kmeňa, vďaka ktorému si Dôvera zaúčtovala viac ako 400-miliónový zisk. A treba v tejto súvislosti pripomenúť, že pre to, aby to mohli urobiť, potrebovali aj požehnanie práve tohto najvyššieho kontrolného úradu v zdravotníctve, Úradu pre dohľad nad zdravotnou starostlivosťou. Bol to práve Úrad pre dohľad nad zdravotnou starostlivosťou, ktorý v čase podriadenosti ministerstvu zdravotníctva schválil aj bankové úvery na vyplatenie stoviek miliónov eur z verejného zdravotného poistenia v prospech akcionárov finančnej skupiny Penta, ktoré splácanie z verejného zdravotného poistenia som zákonom až ja ako minister zdravotníctva zrušil. Áno, z verejného zdravotného poistenia sa splácali úvery, ktoré si poisťovňa Dôvera zobrala aj s úrokmi, ktoré na týchto úveroch vznikali. Zdravotná poisťovňa Dôvera má na svojich účtoch stále ešte aj nerozdelený zisk vo výške 176 miliónov eur, ktorý ešte nepodlieha regulácii, ktorú sme v minulom volebnom období presadili od 1. 1. 2023. A čaká sa na vyplatenie akcionárom a je to opäť aj súčasný Úrad pre dohľad nad zdravotnou starostlivosťou, ktorý na to upozorňuje. Verejný záujem, teda záujem o kvalitné, dostupné a cenovo prístupné zdravotníctvo musia tak strážiť predovšetkým verejné orgány, ktorým je tento úrad, pretože tie súkromné zaujíma najmä profit. Z krokov súčasnej ministerky zdravotníctva je evidentné, že robí rozhodnutia v prospech tejto finančnej skupiny. Zvyšuje úroveň ich nemocnice v rozpore so stanoviskom jej predchodcu, ktorý mal – jej predchodca exminister Palkovič – aj úplne pádne zákonné dôvody. Vyššia úroveň nemocnice Bory v optimálnej sieti nemocníc ohrozuje vznik komplexnej nemocnice v Bratislave. Je jasné, že nemocnica Bory nikdy tou komplexnou koncovou nemocnicou byť nemôže, avšak pri posúde... pri uznaní jej do tohto vyššieho, vyššej úrovne z úrovne tri, z úrovne dva na úroveň tri je jasné, že ohrozí výstavbu komplexnej nemocnice, po ktorej volá odborná verejnosť už desaťročia. Pani ministerka aj zastaví a podľa mojich informácii už urobila kroky, teda aj zastavila stavbu nemocnice Rázsochy. Dôvod je jednoduchý, nemocnica Rázsochy, hoci, samozrejme, pozemky a všetky veci, ešte aj mnohé úkony, projekty sú kvalitne pripravené a stáli nás už milióny eur, stojí veľmi blízko pri nemocnici Bory. Vzdušnou čiarou len päť kilometrov. Teda ani z pohľadu súkromníka nie je vôbec potrebné a dobré, aby vznikala tam koncentrácia ďalšej modernej nemocnice v takej blízkosti. Samozrejme, sú aj iné dôvody, pre ktoré, najmä keď došlo k preradeniu nemocnice Bory do úrovne tri, kde je možné aktivovať doplnkové programy úrovne štyri, potom už je evidentné, že ďalšia nemocnica, ktorá by mala mať kvázi komplexné služby päťkovej úrovne, aby bola len päť kilometrov vzdialená, asi nie je najlepšie riešenie. A tým pádom sa dočkáme oddialeniu, ale opäť obrovskému ďalšiemu oddialeniu výstavby tejto nemocnice. Otázka je, či na ňu bude mať štát vôbec ešte personál a, samozrejme, aj dostatočný spád. No a teraz pani ministerka, keďže, predpokladám, má to byť v jej gescii, kto iný by za tým stál, do tohto zákona na vznik nového ministerstva vložila úplne nečakane zmenu, ktorá jej umožní odvolať súčasnú predsedníčku úradu. A pre rovnaké motívy môžeme predpokladať aj žiadosť finančnej skupiny Penta na súčasnú vládnu moc, ktorá si vyžiadala hlavu protimonopolného úradu. Našťastie tlakom Európskej komisie, ale aj v pléne pri diskusii sa zatiaľ dosiahlo, že vládna garnitúra stiahla zmeny, ktoré im mali umožniť odvolať predsedu protimonopolného úradu. Eurokomisárka pre hospodársku súťaž a výkonná podpredsedníčka Eurokomisie Margrethe Vestagerová napísala list premiérovi Robertovi Ficovi a predsedovi parlamentu Petrovi Pellegrinimu. V liste sa píše, že ak poslanci schvália zmeny, komisia môže pristúpiť až k žalobe Slovenska. Sme radi, že prezidentka uznala väčšinu našich právnych stanovísk, ktoré sme jej medzi sviatkami doručili, a vrátila tento zákon na opätovné prerokovanie Národnej rady Slovenskej republiky. Čoho sme však následne svedkami? Vládni poslanci drasticky obmedzili diskusiu o vážnych protiústavných zmenách, ktoré sa chystajú zaviesť. Nuž zvykli sme si, že vládni poslanci musia pretrpieť rozpravu opozície, potom postláčať tie správne ikonky na displejoch ich hlasovacích zariadení v sále a potom môžu ísť domov. A možno aj preto nediskutujú, lebo čím skôr sa im to podarí, tým skôr aj môžu odísť. Ďakujem. (Potlesk.)